આ વિશે વધુ જણાવતાં સ્થાનિક રહેવાસી ડાહ્યાભાઈ સોલંકીએ મિડ-ડે LOCALને કહ્યું હતું કે ‘વાલપખાડીમાં છ બિલ્ડિંગો આવેલાં છે જેમાં ૩૮૦ જેટલા પરિવારોનો વસવાટ છે. આ બિલ્ડિંગોના મુખ્ય રસ્તા ગટરના ગંદા પાણીના લીકેજથી ભરપૂર હોય છે એથી ચાલવામાં તો મુશ્કેલી થાય જ છે અને સાથે ૨૪ કલાક ગંદી વાસ આવે છે અને મચ્છરોનો ઉપદ્રવ વધે છે. ગંદકીને કારણે નાનાં બાળકો ગ્રાઉન્ડમાં રમી શકતાં નથી. એમાં પણ ચોમાસામાં વરસાદનું પાણી અને ગટરનું પાણી મિક્સ થતાં દશા વધુ ખરાબ થાય છે. સુધરાઈના કર્મચારીઓ રેગ્યુલર કચરો તો ઉપાડે છે, પરંતુ રહેવાસીઓને કચરો નાખવા માટે વ્યવસ્થા ન હોવાથી તેઓ બેદરકારીપૂર્વક ગમે ત્યાં કચરો નાખે છે અને બિલ્ડિંગોના વિસ્તારોમાં ગંદકી થાય છે. એમાંય છેલ્લા બે મહિનાથી ગંદા પાણીથી ઊભરાતી ગટરોનો ઉકેલ લાવવામાં સુધરાઈ આનાકાની કરી રહી છે અને મુખ્ય લાઇન ભરેલી હોવાનું જણાવે છે. આજુબાજુનાં બિલ્ડિંગોના થયેલા રીડેવલપમેન્ટના માટીના ઢગલા છેલ્લાં પાંચ વર્ષથી અમારા બિલ્ડિંગના પરિસરમાં પડેલા છે જેને કારણે બિલ્ડિંગની બહાર મુખ્ય રોડ પર જવાનો નાનો રસ્તો બ્લૉક થઈ ગયો છે. એ સિવાય ટૉઇલેટની પાછળના ભાગમાં બેસાડવામાં આવેલી પીવાની પાણીની ટાંકીઓ પર સુધરાઈએ પતરાં લગાવ્યાં ન હોવાને કારણે ખુલ્લી ટાંકીઓમાં ટૉઇલેટનું પાણી પડે એવી શક્યતા છે. એમ છતાં સુધરાઈ દ્વારા બેદરકારી દાખવવામાં આવી રહી છે. આને કારણે રહેવાસીઓ બીમાર પડે છે અને મલેરિયા, કૉલેરા જેવા રોગ થાય છે.’